秋日對酒
作者：武元衡
朝代：唐

paragraphs: 行年過始衰，秋至獨先悲。
事往憐神魄，感深滋涕洟。
百憂紛在慮，一醉兀無思。
寶瑟拂麈匣，徽音凝朱絲。
幽圃蕙蘭氣，煙窗松桂姿。
我乏濟時略，杖節撫藩維。
山川大兵後，牢落空城池。
驚沙猶振野，綠草生荒陂。
物變風雨順，人懷天地慈。
春耕事秋戰，戎馬去封陲。
波瀾暗超忽，堅白亦磷緇。
客有自嵩潁，重徵棲隱期。
丹訣學仙晚，白雲歸谷遲。
君恩不可報，霜露繞南枝。